Boer kom op goeie vriend se lyk in plaashuis afArgieffoto: Reint Dykema Kapt. Bernadine Steyn, woordvoerder van die polisie, het aan Maroela Media gesê Daniel van Wyk (57) is omstreeks 20:00 die aand deur sy goeie vriend, Attie Stadler en lede van die polisie aangetref. Twee verdagtes is kort ná die moord in hegtenis geneem. Stadler het Van Wyk Sondag deur die loop van die dag verskeie kere gebel, maar hy het nie geantwoord nie. Hy is die aand na Van Wyk se huis waar hy sy liggaam in die kombuis aangetref het. Volgens Steyn het Van Wyk twee oop wonde aan sy kop en ŉ oop wond aan sy bors gehad. “’n Kluis wat in die slaapkamer was, is buite die huis gevind. Die kluis was oopgebreek en twee vuurwapens, ŉ pistool en ŉ .22 geweer, word vermis,” het Steyn gesê. “Die .22 geweer is later gevind waar iemand dit in ŉ kas in ŉ huis in Bergsig versteek het.” Volgens Steyn is Petrus Stuurman (28) Maandag vir die moord in hegtenis geneem. Sy medebeskuldigde, Elroy Plaatjies (33), is Dinsdag vasgetrek. “Albei verdagtes het reeds in die Laingsburg-landdroshof verskyn en hul saak is uitgestel tot 15 Julie. Hulle sal in aanhouding bly tot en met hul volgende hofverskyning,” het Steyn gesê. Bertie van As, Van Wyk se buurman, het aan Maroela Media gesê Van Wyk het alleen op die plaas gebly en weens mediese probleme die afgelope paar jaar nie meer geboer nie. “Sy dood was so onnodig. Daniel was net daar op sy plaas en het niemand iets aan gedoen nie. Ons het baie goed oor die weg gekom. Dit is tragies dat hierdie soort goed gebeur. Ons gemeenskap is nie gewoond daaraan nie,” het Van As gesê. Hy het gesê Van Wyk het slegs ŉ broer gehad en geen kinders nie. “Sy vriend Attie is tans besig met die begrafnisreëlings,” het hy gesê.